Mikä on digitaalinen identiteetti?
Digitaalinen identiteetti on sähköinen tapa tunnistaa henkilö. Se koostuu osasta, jonka pidät salaisena (yksityinen avain), ja osasta, jonka voit julkaista vapaasti (julkinen avain). Yksityisellä avaimella voit allekirjoittaa sähköisiä dokumentteja ja muut voivat varmistaa allekirjoituksen julkisella avaimellasi. Vastaavasti yksityisellä avaimella voit purkaa salattuja dokumentteja, jotka muut ovat salanneet julkisella avaimellasi.

Mikä on digitaalinen varmenne?
Digitaalinen varmenne on sähköinen dokumentti, joka yhdistää digitaalisen identiteettisi muihin tietoihin, kuten nimeen, sähköpostiosoitteeseen tai yritykseen. Varmenne koostuu digitaalisen identiteettisi julkisesta osasta, varmenteen allekirjoittaneen organisaation (varmentaja) identiteetistä ja muusta datasta, jonka se liitti identiteettiisi. Varmenne rajoitetaan yleensä tiettyihin käyttötarkoituksiin, kuten sähköiseen allekirjoittamiseen, salaukseen, WWW-palvelimien käyttöön jne. Varmenteessa tätä kutsutaan avaimen käyttörajoitukseksi. Yritykset käyttää varmennetta muihin tarkoituksiin epäonnistuvat. Vaikka on mahdollista tehdä yksi identiteetti (ja yksi varmenne) useisiin käyttötarkoituksiin, on epätavallista tehdä sellainen kaikkiin mahdollisiin käyttötarkoituksiin. Varmenteen tekeminen useisiin käyttötarkoituksiin on myös vähemmän turvallista. Varmenne on voimassa vain rajoitetun ajan, jonka jälkeen se lakkaa toimimasta ja on vaihdettava uudempaan. Varmentaja voi myös kumota varmenteen ennen kuin se vanhenee. Varmenteen kelvollisuus voidaan varmistaa sähköisesti käyttäen julkisen avaimen arkkitehtuuria (PKI).

Kuinka saan varmenteen?
Saat varmenteen luomalla varmennepyynnön ja lähettämällä sen varmentajalle. Jos varmentaja hyväksyy pyynnön, se luo varmenteen ja lähettää sen sinulle. Voit luoda varmennepyynnön käyttämällä Varmenneapuria tai kaupallisen varmentajan verkkosivustoa. Voit hankkia ja käyttää useita eri varmentajien allekirjoittamia varmenteita, jotka ovat voimassa erikseen ja eri käytäntöjen alaisia. Sinulla voi olla esimerkiksi yksi varmenne sähköpostin allekirjoittamiseen ja toinen tunnistautumiseen Viestit-ohjelmassa.

Missä säilytän varmenteitani?
Diigitaaliset identiteetit, mukaan lukien varmenteet, tallennetaan avainnippuusi. Sieltä ne ovat välittömästi käytettävissä kaikissa ohjelmissa, mukaan lukien Mailissa ja Safarissa. Myös muiden (sähköpostin lähettäjien, verkkosivustojen jne.) varmenteet tallennetaan avainnippuusi sitä mukaan kun tietokoneesi kerää niitä. Voit katsella ja hallita varmenteita Avainnipun käyttö -ohjelmalla (Ohjelmat/Lisäohjelmat-kansiossa). Voit siirtää ja kopioida varmenteita vapaasti, koska ne eivät sisällä henkilökohtaisia tai yksityisiä tietoja (toisin kuin niihin liittyvät yksityiset avaimet), joita tarvitsisi suojella. Yhdestä varmenteesta saa olla useita kopioita. Jos sinun tarvitsee lähettää varmenne jollekulle, voit viedä sen Avainnipun käyttö -ohjelmalla ja lähettää sen vapaasti sähköpostilla tai muulla tavalla. Samoin, jos joku lähettää sinulle varmenteen, voit lisätä sen avainnippuusi pudottamalla sen Avainnipun käyttö -ohjelmaan tai valitsemalla Arkisto > Tuo kohteita.

Mikä on varmentaja?
Varmentaja on digitaalinen identiteetti, joka allekirjoittaa varmenteita ja tekee niistä kelvollisia sähköisiä dokumentteja. Koska varmentajat ovat itsekin digitaalisia identiteettejä, toinen varmentaja voi varmentaa heidät muodostaen varmenneketjun. Jotta varmenne olisi kelvollinen, sen allekirjoittaneen varmentajan pitää olla kelvollinen ja niin edelleen ylöspäin ketjussa. Järjestelmäohjelmisto määrittää tämän automaattisesti, kun se arvioi varmennetta.

Miksi varmenteita arvioidaan?
Varmenneapurilla voit arvioida varmenteen kelvollisuuden ja määrittää, onko se aito. Suojatut ohjelmat, kuten Safari ja Mail, arvioivat varmenteet ennen niiden käyttämistä. Jos esimerkiksi käytät Safaria verkko-ostoksiin, Safari arvioi verkkosivuston varmenteen ja kertoo sinulle, onko se kelvollinen. Varmenneapuri tarjoaa enemmän tietoa ja mahdollisuuksia varmenteiden käyttämiseen.